La presència de les dones als mitjans de comunicació com a professionals i com a protagonistes de les notícies continua sent reduïda, fet que dificulta la introducció de la perspectiva de gènere a la informació.
D'altra banda, la publicitat amb perspectiva de gènere no és una publicitat sobre les dones, és una publicitat que considera el sexe i el gènere com a variables analítiques i explicatives clau.
Implica prestar atenció a les similituds i a les diferències en les experiències, els interessos, les expectatives, les actituds i els comportaments de les dones i dels homes.
L'Institut Català de les Dones posa a disposició de la ciutadania la bústia de contacte per denunciar casos on es discriminin les dones o bé per felicitar bones pràctiques comunicatives que puguin ser exemples a seguir.
L' Observatori de les dones en els mitjans de comunicació amb el suprt de l'ICD ha creat l' Eina per a una comunicació no sexista per actuar davant d'unes rutines comunicatives sexistes.
L'Institut Català de les Dones també posa a disposició de la ciutadania una eina per la recerca de perfils de dones d'àmbits científics, acadèmics, empresarials, culturals i d'altres i que faciliti als mitjans de comunicació que convidin dones expertes a generar opinió en informatius, debats, intervencions i programes diversos: Cercador d'expertes
Quines veus d'opinió s'han de llegir o escoltar, segons els mitjans de comunicació catalans, en un moment crucial d'informació i opinió arran de la crisi de la Covid-19?
Som el 51% però opinem el 29% i impera la blanquitud
L'Institut Català de les Dones, el Consell de l'Audiovisual de Catalunya i el Col·legi de Periodistes de Catalunya han impulsat el projecte "Gènere i mitjans de comunicació.
Eines per visibilitzar les aportacions de les dones" que té com a objectiu promoure la reflexió crítica i ajudar a ampliar la mirada periodística des del rigor i la pluralitat.
El manual promou l'anàlisi dels prejudicis de gènere que perviuen en la nostra societat i que penetren en els mecanismes de treball i finalment es reflecteixen en el relat informatiu.
També s'han organitzat una sèrie de cursos per facilitar eines a professionals del periodisme per millorar el tractament de les notícies relacionades amb la violència masclista.
L' Observatori de les dones en els mitjans de comunicació amb el suport de l'Institut Català de les Dones i de la Diputació de Barcelona ha elaborat la Guia jurídica orientativa sobre l'ús d'una comunicació no sexista en l'àmbit de les administracions locals.
Aquest document té per objecte establir els principis generals i les mesures que s'han d'adoptar per incorporar la perspectiva de gènere en les polítiques i les actuacions comunicatives municipals.
Així, ofereix unes pautes sobre l'ús d'una comunicació no sexista aplicables als ajuntaments, als organismes autònoms, les societats mercantils i la resta d'entitats vinculades o dependents dels ajuntaments.
La publicació aconsella a les administracions locals d'emprar un llenguatge no sexista en tota la documentació escrita, gràfica, audiovisual, en l'atenció personal i en els mitjans de comunicació.
L'ús no sexista del llenguatge s'ha de fer tant en el format tradicional (documents destinats a la seva impressió o edició en suport paper) com en els documents que integren l'administració electrònica; en el sentit més ampli i en els diferents formats actuals o futurs; així com, els destinats a ser emprats en les diverses plataformes i canals digitals on es suporten aquests formats (webs, portals web, aplicacions per a mòbils i tauletes, xarxes socials, entre d'altres).
La guia està adreçada a les persones físiques i/o jurídiques de tota mena que es relacionin amb l'Administració local com a conseqüència de l'exercici de les activitats de policia, foment o d'obres i serveis.
També per a tota mena d'entitats que es relacionin amb els ajuntaments per raó de l'atorgament de llicències administratives, ajuts públics, contractes públics i de gestió de serveis públics.
Així mateix, és d'aplicació a les persones titulars i/o usuàries de béns i espais privats pel que fa a les qüestions que afecten a la via, els espais, els béns, els serveis públics i l'interès general local.
L'Institut Català de les Dones posa a disposició de la ciutadania la bústia de contacte per denunciar casos on es discriminin les dones o bé per felicitar bones pràctiques que puguin ser exemples a seguir.